32010D0187
L 083/24
SLUŽBENI LIST EUROPSKE UNIJE
25.03.2010.
ODLUKA KOMISIJE
od 25. ožujka 2010.
kojom se države članice ovlašćuju na usvajanje određenih odstupanja u skladu s Direktivom 2008/68/EZ Europskog parlamenta i Vijeća o kopnenom prijevozu opasnih tvari
(priopćena pod brojem dokumenta C(2010) 1610)
(2010/187/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/68/EZ Europskog parlamenta i Vijeća od 24. rujna 2008. o kopnenom prijevozu opasnih tvari (1), a posebno njezin članak 6. stavak 2. i članak 6. stavak 4.,
budući da:
(1)
U Prilogu I. odjeljku I.3., Prilogu II. odjeljku II.3. i Prilogu III. odjeljku III.3. Direktive 2008/68/EZ nalaze se popisi nacionalnih odstupanja, koja dopuštaju da se uzmu u obzir posebne nacionalne okolnosti. Te je popise potrebno ažurirati kako bi se ugradila nova nacionalna odstupanja.
(2)
Radi jasnoće prikladno je u cijelosti zamijeniti navedene odjeljke.
(3)
Direktivu 2008/68/EZ treba stoga na odgovarajući način izmijeniti.
(4)
Mjere predviđene ovom Odlukom u skladu su s mišljenjem Odbora za prijevoz opasnih tvari osnovanog Direktivom 2008/68/EZ,
DONIJELA JE OVU ODLUKU:
Članak 1.
Države članice navedene u Prilogu ovoj Odluci ovlaštene su za provedbu navedenih odstupanja u vezi s prijevozom opasnih tvari unutar njihovog područja.
Ta se odstupanja primjenjuju bez diskriminacije.
Članak 2.
Prilog I. odjeljak I.3., Prilog II. odjeljak II.3. i Prilog III. odjeljak III.3. Direktive 2008/68/EZ izmjenjuju se u skladu s Prilogom ovoj Odluci.
Članak 3.
Ova je Odluka upućena državama članicama.
Sastavljeno u Bruxellesu 25. ožujka 2010.